กนง.-กนส.ชี้เศรษฐกิจไทยฟื้นช้ากว่าคาดหนี้เสียเพิ่ม
กนง.และกนส.ชี้เศรษฐกิจไทยฟื้นตัวช้ากว่าคาด ทำให้หนี้เสียเพิ่มมากขึ้น และในช่วงดอกเบี้ยต่ำจะเกิดพฤติกรรมการแสวงหาผลตอบแทนสูง แต่กระทบที่จะมีต่อสถาบันการเงินจำกัด
2 ธ.ค. 2558

กนง.และกนส.ชี้เศรษฐกิจไทยฟื้นตัวช้ากว่าคาด ทำให้หนี้เสียเพิ่มมากขึ้น และในช่วงดอกเบี้ยต่ำจะเกิดพฤติกรรมการแสวงหาผลตอบแทนสูง แต่กระทบที่จะมีต่อสถาบันการเงินจำกัด
ธนาคารแห่งประเทศไทย(ธปท.) รายงานผลการประชุมร่วมกันระหว่างคณะกรรมการนโยบายการเงิน (กนง.) และ คณะกรรมการนโยบายสถาบันการเงิน (กนส.) เมื่อวันที่ 1 ธ.ค.ที่ผ่านมาว่า การหารือร่วมกันครั้งนี้ที่ประชุมเห็นร่วมกันว่าการฟื้นตัวของเศรษฐกิจโลกและไทยที่ช้ากว่าคาด ส่งผลกระทบต่อรายได้และความสามารถในการชำระหนี้ของภาคเอกชน โดยเฉพาะครัวเรือนภาคเกษตร และธุรกิจขนาดกลางและขนาดย่อม (SMEs)
อย่างไรก็ดี ฐานะการเงินของภาคธุรกิจโดยเฉพาะธุรกิจขนาดใหญ่ยังถือว่าอยู่ในเกณฑ์ดี ประกอบกับสถาบันการเงิน ธนาคารพาณิชย์ มีความเข้มแข็งจากเงินกองทุนและการกันสำรองที่อยู่ในระดับ โดยเงินกอองทุนต่อสินทรัพย์เสี่ยง (บีไอเอส) ณ สิ้นไตรมาส 3 อยู่ที่ 17.3% ขณะที่เงินกองทุนขั้นที่ 1 อยู่ที่ 14.4% ซึ่งสูกว่าเกณฑ์ที่ธปท.กำหนดที่ 8.5% ซึ่งจะช่วยรองรับความเสี่ยงจากการด้อยลงของคุณภาพสินทรัพย์หรือหนี้เสียที่เพิ่มขึ้นได้
 ขณะที่มาตรการกระตุ้นเศรษฐกิจของภาครัฐจะมีส่วนช่วยภาคเอกชนที่ได้รับผลกระทบได้บ้าง และหากโครงการลงทุนขนาดใหญ่สามารถดำเนินการได้ตามกำหนดจะมีส่วนสนับสนุน การขยายตัวของเศรษฐกิจและเพิ่มขีดความสามารถในการแข่งขันของประเทศ 
“ที่ประชุมประเมินว่า ในภาวะนี้ยังคงปรากฏพฤติกรรมการแสวงหาผลตอบแทนที่สูงขึ้น (Search for yield) ภายใต้สภาวะอัตราดอกเบี้ยที่อยู่ในระดับต่ำ แต่ผลจากพฤติกรรมดังกล่าวกระทบต่อเสถียรภาพระบบการเงินไทยจำกัด”  รายงาน กนง.ระบุ